Republika Hrvatska

Primorsko-goranska županija

GRAD DELNICE

**KOMISIJA ZA STATUT, POSLOVNIK I NORMATIVNU DJELATNOST**

KLASA: 023-07/21-01/15

URBROJ: 2170-6-50-5-22-1

Delnice, 18. listopada 2021. godine

**Z A P I S N I K**

sa 1. sjednice Komisije za Statut, poslovnik i normativnu djelatnost, održane 18. listopada 2021. godine u Maloj vijećnici Grada Delnica s početkom u 13,00 sati.

**Prisutni: Ivica Knežević, dipl. iur. predsjednik Komisije, Ivana Pečnik Kastner, dipl. ing. šum. članica i Igor Pleše, dipl. oecc. član;**

**Ostali nazočni: Katarina Mihelčić, Gradonačelnica Grada Delnica, Đulio Jusufi i Tomislav Mrle;**

Nakon što je utvrdio da su sjednici nazočna sva tri člana, te da su ispunjeni uvjeti za donošenje pravovaljanih odluka, predsjednik Komisije predložio je sljedeći

**DNEVNI RED:**

1. **Razmatranje Odluke o ustrojstvu i djelokrugu gradskih upravnih tijela Grada Delnica;**
2. **Razmatranje Odluke o visini koeficijenata za obračun plaće službenika upravnih tijela Grada Delnica;**
3. **Razmatranje Odluke o plaći i drugim pravima gradonačelnika iz radnog odnosa Gradonačelnika Grada Delnica;**
4. **Razmatranje Pravilnika o ocjenjivanju službenika upravnih tijela Grada Delnica;**
5. **Razno;**

**Ad-1/ Razmatranje Odluke o ustrojstvu i djelokrugu gradskih upravnih tijela Grada Delnica;**

Uvodno, Predsjednik Komisije naglasio je da je akt izrađen temeljem važećih zakonskih akata te da je osnova za donošenje akta koji će Gradonačelnica Grada Delnica urediti opise i specifičnosti poslova konkretnih radnih mjesta, kao i koordinaciju, organizaciju i odgovornosti službenika i namještenika u upravnim tijelima Grada delnica, nakon čega je otvorio raspravu o prijedlogu akta.

Nakon rasprave u kojoj su sudjelovali svi članovi Komisije te pojašnjenja koje su dali Gradonačelnica i gospodin Tomislav Mrle, Komisija je **jednoglasno** donijela sljedeći

**Z A K LJ U Č A K**

1. **Komisija za Statut, Poslovnik i normativnu djelatnost podržava predloženu Odluku o ustrojstvu i djelokrugu gradskih upravnih tijela Grada Delnica.**
2. **Ovaj Zaključak dostavlja se Gradskom vijeću Grada Delnica;**

**Ad-2/ Razmatranje Odluke o visini koeficijenata za obračun plaće službenika upravnih tijela Grada Delnica;**

Uvodno, predsjednik Komisije također naglašava da se Odluka temelji na već postojećim zakonskim i podzakonskim aktima, dakle nije posljedica eventualne njihove izmjene, te da je sukladna mjerilima i kriterijima iz tih akata i po pitanju maksimalnog dozvoljenog postotka mase za plaće, kao i visine koeficijenata, nakon čega je otvorio raspravu.

Nakon rasprave u kojoj su sudjelovali svi članovi Komisije te pojašnjenja koje su dali Gradonačelnica i gospodin Đuluio Jusufi, Komisija je **jednoglasno** donijela sljedeći

**Z A K LJ U Č A K**

1. **Komisija za Statut, Poslovnik i normativnu djelatnost podržava predloženu Odluku o visini koeficijenata za obračun plaće službenika upravnih tijela Grada Delnica.**
2. **Ovaj Zaključak dostavlja se Gradskom vijeću Grada Delnica;**

**Ad-3/ Razmatranje Odluke o plaći i drugim pravima gradonačelnika iz radnog odnosa Gradonačelnika Grada Delnica;**

Uvodno, predsjednik Komisije naglašava da se prijedložena Odluka temelji na postojećim propisama, odnosno da prijedlog Odluke o plaći i drugim pravima gradonačelnika nije posljedica novog zakonodavnog okvira. Ono što je važno apostrofirati jest činjenica da se predlaže veći koeficijent za plaću Gradonačelnika koji se sa 4.29 povećava na 4.55, što je maksimalna visina koeficijenta gradonačelnika u JLS koje su razvertane prema broju stanovnika u grupu od 3001 do 10 000 stanovnika.

Nastavno, naglašava da za taj prijedlog ne vidi niti jedan opravdani argument tim više što u novom prijedlogu organizacije upravnog tijela Grada Delnica Gradonačelnica delegira poslove, njihovu koordinaciju, organizaciju i odgovornost na tri upravna odjela, i na tri pročelnika, te da se ni u jednom elementu nije povećala složenost postojećih poslova Gradonačelnice, pa je mišljenja da nema ni osnove za promjenu koeficijenta! Isto tako, mišljenja je da je neprimjereno odrediti maksimalni koeficijent Gradonačelniku Delnica koji ima 5800 stanovnika, a eventualni argument da više ne postoji zamjenik Gradonačelnika u lokalnim samoupravama do 10 000 stanovnika ni u kom slučaju na može bitri opravdani argument. Radi se samo o većem obimu poslova a to nije razlog za korekciju koeficijenta već traži samo veći angažnan, a to se od osobe koja obnaša javnu funkciju i očekuje!

Nakon uvodnog izlaganja otvorio je raspravu u kojoj su sudjelovali svi članovi Komisije te Gradonačelnica koja je u prilog prijedloga povećanja koeficijenta navela da je konkretno danas morala koristiti vozača kako bi stigla na dogovorene sastanke u Zagrebu i Rijeci i da takve situacije nisu rijetke!

Tu okolnost komentirao je predsjednik Komisije na način da takve okolnosti spadaju u kategoriju uvjeta rada, ni u kom slučaju u složenost poslova, no kako je Vlada svojom odlukom još 2014. godine propisala da se uvjeti rada dužnosnika ne mogu zasebno nagrađivati, kao i mnoga druga prava koja pripadaju samo službenicima i namještenicima, već su oni nedjeljivi dio specifičnosti funkcijem gradonačelnika, izrazio je žaljenje zbog toga, ali i naglasio da je Gradonačelnica morala toga biti svjesna svega toga kada se je kandidirala na tu dužnost budući su to bila važeća pravila dok je bila zamjenica!

Nakon što je zaključio raspravu, Komisija je **većinom glasova** donijela sljedeći

**Z A K LJ U Č A K**

1. **Komisija za Statut, Poslovnik i normativnu djelatnost ne podržava predloženu Odluku o plaći i drugim pravima gradonačelnika iz radnog odnosa Gradonačelnika Grada Delnica;**
2. **Ovaj Zaključak dostavlja se Gradskom vijeću Grada Delnica;**

**Ad-4/ Razmatranje Pravilnika o ocjenjivanju službenika upravnih tijela Grada Delnica;**

Predsjednik Komisije uvodno je konstatirao da se predloženi Pravilnik temelji na važećim zakonskim i podzakonskim aktima, te je otvorio raspravu po predloženom aktu.

U raspravi u kojoj su sudjelovali svi članovi Komisije te pojašnjenja koje je dao gospodin Tomislav Mrle, Komisija je **jednoglasno** donijela sljedeći

**Z A K LJ U Č A K**

1. **Komisija za Statut, Poslovnik i normativnu djelatnost podržava predloženi Pravilnika o ocjenjivanju službenika upravnih tijela Grada Delnica;**
2. **Ovaj Zaključak dostavlja se Gradskom vijeću Grada Delnica;**

**Ad-5/ Razno;**

Budući nije bilo potrebe za raspravom po ovoj točci, predsjednik Komisije je zaključio sjednicu.

Dovršeno u 14,40 sat.

**PREDSJEDNIK**

**Ivica Knežević, dipl. iur., v. r.**